CELEX: 32022D0391
Language: bg
Date: 2022-03-03 00:00:00
Title: Решение (ЕС) 2022/391 на Съвета от 3 март 2022 година относно позицията, която трябва да се заеме от името на Европейския съюз на 65-ата сесия на Комисията за упойващите вещества по отношение на включването на вещества в списъците на Единната конвенция по упойващите вещества от 1961 г., изменена с Протокола от 1972 г., и на Конвенцията за психотропните вещества от 1971 г.

9.3.2022   
               
               
                  BG
               
               
                  Официален вестник на Европейския съюз
               
               
                  L 79/27
               
            
         РЕШЕНИЕ (ЕС) 2022/391 НА СЪВЕТА
         от 3 март 2022 година
         относно позицията, която трябва да се заеме от името на Европейския съюз на 65-ата сесия на Комисията за упойващите вещества по отношение на включването на вещества в списъците на Единната конвенция по упойващите вещества от 1961 г., изменена с Протокола от 1972 г., и на Конвенцията за психотропните вещества от 1971 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 83, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Единната конвенция на Организацията на обединените нации (ООН) по упойващите вещества от 1961 г., изменена с Протокола от 1972 г. (наричана по-нататък „Конвенцията по упойващите вещества“), влезе в сила на 8 август 1975 г.
                  
               
                     (2)
                  
                  
                     Съгласно член 3 от Конвенцията по упойващите вещества Комисията за упойващите вещества може да взема решения за добавяне на вещества в списъците на тази конвенция. Тя може да внася промени в списъците единствено в съответствие с препоръки на Световната здравна организация (СЗО), но може също така да реши да не направи промени, препоръчани от СЗО.
                  
               
                     (3)
                  
                  
                     Конвенцията на ООН за психотропните вещества от 1971 г. (наричана по-нататък „Конвенцията за психотропните вещества“) влезе в сила на 16 август 1976 г.
                  
               
                     (4)
                  
                  
                     Съгласно член 2 от Конвенцията за психотропните вещества Комисията за упойващите вещества може да взема решения за добавяне или изваждане на вещества от списъците на тази конвенция въз основа на препоръки на СЗО. Тя разполага с широки дискреционни правомощия да взема предвид икономическите, социалните, правните, административните и други фактори, но не може да действа произволно.
                  
               
                     (5)
                  
                  
                     Промените в списъците на Конвенцията по упойващите вещества и на Конвенцията за психотропните вещества имат преки последици върху приложното поле на правото на Съюза в областта на контрола на наркотиците. Рамково решение 2004/757/ПВР на Съвета (1) се прилага за веществата, изброени в списъците на тези конвенции. Ето защо всяка промяна в списъците, приложени към тези конвенции, се включва директно в общите правила на Съюза.
                  
               
                     (6)
                  
                  
                     На своята 65-а сесия, насрочена да се проведе от 14 до 18 март 2022 г. във Виена, Комисията за упойващите вещества ще вземе решения относно добавянето на три нови вещества в списъците на Конвенцията по упойващите вещества и на Конвенцията за психотропните вещества.
                  
               
                     (7)
                  
                  
                     Съюзът не е страна по Конвенцията по упойващите вещества, нито по Конвенцията за психотропните вещества. Той има статут на наблюдател без право на глас в Комисията за упойващите вещества, в която 12 държави членки са членове с право на глас на 65-ата ѝ сесия (2). Необходимо е Съветът да оправомощи тези държави членки да изразят позицията на Съюза по отношение на включването на вещества в списъците към посочените конвенции, като се има предвид, че решенията относно добавянето на нови вещества в техните списъци попадат в обхвата на компетентност на Съюза.
                  
               
                     (8)
                  
                  
                     СЗО препоръча добавянето на две нови вещества в списък I на Конвенцията по упойващите вещества, както и на едно ново вещество в списък II на Конвенцията за психотропните вещества.
                  
               
                     (9)
                  
                  
                     Всички вещества, разгледани от експертната комисия по наркозависимостите на СЗО (наричана по-нататък „експертната комисия“) и които СЗО е препоръчала да бъдат добавени в списъка, са предмет на наблюдение от страна на Европейския център за мониторинг на наркотиците и наркоманиите като нови психоактивни вещества съгласно Регламент (ЕО) № 1920/2006 на Европейския парламент и на Съвета (3).
                  
               
                     (10)
                  
                  
                     Съгласно оценката на експертната комисия веществото брорфин (химично наименование: 1-{1-[1-(4-бромофенил)етил]пиперидин-4-ил}-1,3-дихидро-2H-бензимидазол-2-он) е синтетичен опиоид, сходен с други синтетични опиоиди като морфина и фентанила. Брорфинът може да се преобразува в безитрамид, който е опиоид, включен в списък I на Конвенцията по упойващите вещества. Веществото брорфин няма терапевтично приложение, нито е получило разрешение за пускане на пазара като лекарствен продукт. Налице са достатъчно доказателства, че с брорфин се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва брорфинът да бъде включен в списък I на Конвенцията по упойващите вещества.
                  
               
                     (11)
                  
                  
                     Веществото брорфин е открито в четири държави членки и се контролира в поне три държави членки. То се свързва с един случай на несмъртоносна интоксикация и понастоящем е предмет на интензивен мониторинг от страна на Европейския център за мониторинг на наркотиците и наркоманиите.
                  
               
                     (12)
                  
                  
                     Ето защо позицията на Съюза следва да бъде брорфинът да се добави в списък I на Конвенцията по упойващите вещества.
                  
               
                     (13)
                  
                  
                     Съгласно оценката на експертната комисия веществото метонитазен (химично наименование: N,N-диетил-2-(2-(4-метоксибензил)-5-нитро-1H-бензо[d]имидазол-1-ил)етан-1-амин) е синтетичен опиоид, структурно сходен с веществата изотонитазен и етонитазен, които са включени в списък I на Конвенцията по упойващите вещества. Метонитазенът е бил изследван в предклинични модели за аналгетичните си ефекти, но не е известно да има терапевтична употреба. Налице са достатъчно доказателства, че с метонитазен се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва метонитазенът да бъде включен в списък I на Конвенцията по упойващите вещества.
                  
               
                     (14)
                  
                  
                     Веществото метонитазен е открито в три държави членки и се контролира в поне три държави членки. То се свързва с един смъртен случай и понастоящем е предмет на интензивен мониторинг от страна на Европейския център за мониторинг на наркотиците и наркоманиите.
                  
               
                     (15)
                  
                  
                     Поради това позицията на Съюза следва да бъде метонитазенът да се добави в списък I на Конвенцията по упойващите вещества.
                  
               
                     (16)
                  
                  
                     Съгласно оценката на експертната комисия веществото евтилон (химично наименование: 1-(1,3-бензодиоксол-5-ил)-2-(етиламино)бутан-1-он) е синтетичен катинон, чиито химическа структура и фармакологични характеристики са сходни с тези на амфетамините и катиноните, които вече са поставени под международен контрол. Свързаните катинони, като метилон и N-етилнорпентилон, са включени в списък II на Конвенцията за психотропните вещества. Няма данни, че веществото евтилон има терапевтично приложение, нито че е получило разрешение за пускане на пазара като лекарствен продукт. Налице са достатъчно доказателства, че с евтилон се злоупотребява или е вероятно да се злоупотребява и че това вещество може да представлява проблем за общественото здраве и социален проблем, което дава основания за поставянето му под международен контрол. Поради това СЗО препоръчва веществото евтилон да бъде включено в списък II на Конвенцията за психотропните вещества.
                  
               
                     (17)
                  
                  
                     Веществото евтилон е открито в 20 държави членки и се контролира в поне две държави членки. То се свързва с един случай на несмъртоносна интоксикация и е открито в три биологични проби, свързани със сериозни нежелани ефекти. Понастоящем веществото евтилон е предмет на интензивен мониторинг от страна на Европейския център за мониторинг на наркотиците и наркоманиите.
                  
               
                     (18)
                  
                  
                     Ето защо позицията на Съюза следва да бъде евтилонът да се добави в списък II на Конвенцията за психотропните вещества.
                  
               
                     (19)
                  
                  
                     Целесъобразно е да бъде определена позицията, която трябва да се заеме от името на Съюза в Комисията за упойващите вещества, тъй като решенията за включване на трите вещества в списъците ще окажат директно въздействие върху съдържанието на правото на Съюза, а именно върху Рамково решение 2004/757/ПВР.
                  
               
                     (20)
                  
                  
                     Позицията на Съюза трябва да бъде изразена от държавите членки, които са членове на Комисията за упойващите вещества, като те действат съвместно в интерес на Съюза.
                  
               
                     (21)
                  
                  
                     Дания е обвързана от Рамково решение 2004/757/ПВР и поради това участва в приемането и прилагането на настоящото решение.
                  
               
                     (22)
                  
                  
                     Ирландия е обвързана от Рамково решение 2004/757/ПВР и поради това участва в приемането и прилагането на настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от държавите членки от името на Съюза на 65-ата сесия на Комисията за упойващите вещества, провеждана от 14 до 18 март 2022 г., когато този орган ще има за задача да приеме решения относно добавянето на вещества в списъците на Единната конвенция на Организацията на обединените нации по упойващите вещества от 1961 г., изменена с Протокола от 1972 г., и на Конвенцията на Организацията на обединените нации за психотропните вещества от 1971 г., е позицията, съдържаща се в приложението към настоящото решение.
         
         
            Член 2
            Позицията, посочена в член 1, се изразява от държавите членки, които са членове на Комисията за упойващите вещества, като те действат съвместно в интерес на Съюза.
         
         
            Член 3
            Адресати на настоящото решение са държавите членки в съответствие с Договорите.
         
         
            Съставено в Брюксел на 3 март 2022 година
            
               
                  За Съвета
               
               
                  Председател
               
               G. DARMANIN
            
         
         
            (1)  Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (ОВ L 335, 11.11.2004 г., стр. 8).
         
            (2)  Австрия, Белгия, Германия, Испания, Италия, Литва, Нидерландия, Полша, Словения, Унгария, Франция и Швеция.
         
            (3)  Регламент (ЕО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (ОВ L 376, 27.12.2006 г., стр. 1).
      
      
         
            ПРИЛОЖЕНИЕ
            Позиция, която трябва да се заеме от държавите членки — членове на Комисията за упойващите вещества, действащи съвместно в интерес на Съюза, по време на 65-ата сесия на тази комисия, провеждана от 14 до 18 март 2022 г., по отношение на включването на вещества в списъците:
            
                        1)
                     
                     
                        Веществото брорфин да бъде включено в списък I на Единната конвенция по упойващите вещества от 1961 г., изменена с Протокола от 1972 г.
                     
                  
                        2)
                     
                     
                        Веществото метонитазен да бъде включено в списък I на Единната конвенция по упойващите вещества от 1961 г., изменена с Протокола от 1972 г.
                     
                  
                        3)
                     
                     
                        Веществото евтилон да бъде включено в списък II на Конвенцията за психотропните вещества от 1971 г.